– Har bare sett begynnelsen av det norske boligeventyret.

Selv om oljen på norsk sokkel en gang vil ta slutt, frykter ikke landets økonomer for framtiden.

– Når oljen tar slutt, kommer vi til å leve godt av økningen i boligmarkedet. Vi har nok bare sett begynnelsen på det norske boligeventyret, tror boliganalytiker Morten Skagen i DnB.

Skagen roser langsiktigheten i dagens boligpolitikk.

– Det har lenge rådet en enighet blant norske partier om boligpolitikken, noe som har skapt en enorm økning i boligprisene de siste ti årene. Hvis denne enigheten fortsetter, vil boligmarkedet utgjøre 150% av BNP innen 20-30 år.

Fordelen med å legge om til en boligbasert økonomi, er at etterspørselen aldri vil ta slutt.

– Nordmenn vil alltid trenge å bo. Det kan selvfølgelig hende at man utvikler andre måter å bo på enn boliger, men det ligger så langt frem i tid at vi ikke behøver å bekymre oss.

Dessuten peker Skagen på at boligmarkedet skaper mange positive ringvirkninger i økonomien.

– Dette markedet holder liv i mange aviser som hvert kvartal kan skrive om prisveksten. I tillegg opprettholder det produksjonen av hårgele til boligmeglere og kundebehandlere i norske banker som må låne ut enda mer penger i årene som kommer.